與部使同遊司空山
作者：吳居厚
朝代：宋

paragraphs: 王官身已達，所悅多紛華。
區區朝與市，輕暖事窮奢。
我公味沖澹，止樂山水嘉。
肩輿靡厭尋，謝興無津涯。
杖藜適意遊，野徑穿迂斜。
回憶挂冠時，息此避喧譁。
骨相有神仙，得道成全家。
遺蹟富覽觀，高步淩煙霞。
靜中白日長，玉宇清風賒。
睹茲神聖蹟，喟然興歎嗟。